 **ΕΛΛΗΝΙΚΗ ΔΗΜΟΚΡΑΤΙΑ**

**ΝΟΜΟΣ ΔΩΔΕΚΑΝΗΣΟΥ**

**ΔΗΜΟΣ ΚΩ**

**Κως, 23 Ιουνίου 2016**

**Προς:** Μέσα Μαζικής Ενημέρωσης

**ΔΕΛΤΙΟ ΤΥΠΟΥ**

**ΘΕΜΑ : ‘’Καθαρό και πόσιμο νερό σε Καρδάμαινα και Αντιμάχεια. Δύο νέες μονάδες αντίστροφης όσμωσης από την ΔΕΥΑΚ’’**

Η ΔΕΥΑΚ θέτει σήμερα σε λειτουργία 2 νέες μονάδες αντίστροφης όσμωσης που παρέχουν καθαρό πόσιμο νερό στις Κοινότητες Αντιμάχειας ( στο Δημοτικό Κατάστημα) και Καρδάμαινας ( στο παλαιό δημοτικό σχολείο).

Κάθε μονάδα έχει δυναμικότητα 12.000 λίτρων ημερησίως. Το κόστος και των 2 μονάδων ανέρχεται σε 50.000€ και καλύπτεται από πόρους της ΔΕΥΑΚ.

Τα οφέλη από την λειτουργία των μονάδων πολλά:

-Τα νοικοκυριά και οι επιχειρήσεις δεν θα χρειάζεται πλέον να επωμίζονται το κόστος της αγοράς εμφιαλωμένου νερού, το οποίο λόγω της οικονομικής κρίσης είναι απαγορευτικό έως δυσβάστακτο.

-Περιορίζεται η ρύπανση και η επιβάρυνση του συστήματος καθαριότητας από το μεγάλο όγκο των πλαστικών μπουκαλιών και των συσκευασιών. Με βάση τις αρχές της διαχείρισης στερεών αποβλήτων προτεραιότητα αποτελεί η μείωση τους .

Η λειτουργία των 3 μονάδων σε Αντιμάχεια – Καρδάμαινα – Κέφαλο υπολογίζεται ότι θα αποφορτίσει το σύστημα μεταφοράς και τον ΧΥΤΑ κατά 40.000 φιάλες πλαστικού , σε εβδομαδιαία βάση..

Το νερό κοστολογείται στη συμβολική τιμή των 5 λεπτών το λίτρο. Η διαχείριση των εσόδων έχει προβλεφθεί να γίνεται μέσα από το λογιστικό σύστημα της ΔΕΥΑΚ προκειμένου να καλύπτονται εν μέρει τα έξοδα λειτουργίας των μονάδων.

Η ποιότητα του νερού θα ελέγχεται από το χημικό εργαστήριο της ΔΕΥΑΚ και θα γνωστοποιείται στους καταναλωτές σε μηνιαία βάση.

Η λειτουργία των μονάδων εντάσσεται σε έναν ολοκληρωμένο σχεδιασμό για την οριστική επίλυση των προβλημάτων ύδρευσης στην Δ.Ε. Ηρακλειδών.

Ο σχεδιασμός μας προχωρά και θα ολοκληρωθεί τους επόμενους μήνες.

Η Κως προχωρά μπροστά με έργα.

Έργα για τον πολίτη.

Έργα που δίνουν λύση σε προβλήματα που έρχονται από το παρελθόν.

**Γραφείο Τύπου Δήμου Κω**